**פדרו סנצ'ס פרס-קסטחון** (בספרדית: **Pedro Sánchez Pérez-Castejón**; נולד ב-29 בפברואר 1972) הוא פוליטיקאי ספרדי המכהן כמנהיג מפלגת הפועלים הסוציאליסטית הספרדית, וראש ממשלת ספרד.

קורות חיים
----------

פדרו סנצ'ס נולד ברובע טטואן במדריד. למד כלכלה עסקים ופוליטיקה באוניברסיטת קומפלוטנסה של מדריד, האוניברסיטה החופשית של בריסל ואוניברסיטת נווארה, ב-2012 סיים דוקטורט בכלכלה באוניברסיטת קמילו חוסה סלה (אנ'),

ב-1993 הצטרף למפלגה הסוציאליסטית (מפלגת הפועלים הסוציאליסטית הספרדית). היה יועץ פוליטי בפרלמנט האירופי ובאומות המאוחדות. בשנים 2004–2009 כיהן מטעם המפלגה כחבר במועצת עיריית מדריד.

התמודד ב-2008 לפרלמנט הספרדי ברשימת המפלגה הסוציאליסטית במחוז מדריד, אבל נכנס לפרלמנט רק ב-2009 אחרי שאחד מהנציגים פרש. אחרי הבחירות של-2011 שוב נשאר מחוץ לפרלמנט, וחזר אליו בצורה דומה בתחילת 2013.

ביולי 2014 ניצח בפריימריז על ראשות המפלגה הסוציאליסטית, מונה למזכיר הכללי שלה, והפך לראש האופוזיציה לממשלת המפלגה העממית של מריאנו רחוי. הוא הוביל קו של תמיכה ברפורמה חוקתית שתגביר את האופי הפדרלי של ספרד, במטרה למנוע את פרישת קטלוניה; הרחבת הזכויות הסוציאליות, וחיזוק הקשר עם ארגוני העובדים; והוצאת אלמנטים דתיים ממערכת החינוך הספרדית.

סנצ'ס עמד בראש המפלגה סוציאליסטית בבחירות שהתקיימו ב-20 בדצמבר 2015 והתאפיינו באובדן אמון הציבור במערכת הפוליטית ובפרט בשתי המפלגות הגדולות. המפלגה הסוציאליסטית שמרה על המקום השני לאחר המפלגה העממית אבל איבדה חלק גדול מכוחה לטובת מפלגת השמאל החדשה פודמוס. אחרי שרחוי לא הצליח להקים ממשלה, ניתן המנדט להקמתה לסנצ'ס, אולם גם הוא לא הצליח להשיג רוב בפרלמנט, וספרד הלכה שוב לבחירות ב-26 ביוני 2016, בה לא היו שינויים רבים. למרות לחצים גוברים בתוך המפלגה, סנצ'ס התנגד להצטרפות לממשלת אחדות בראשות רחוי, וגם להימנעות שתאפשר לרחוי להקים ממשלת מיעוט. בסוף ספטמבר התפטר מתפקידו כמזכ"ל המפלגה, וכאשר המפלגה החליטה להימנע בהצבעת האמון ולאפשר את הקמת ממשלת רחוי (במקום שיוכרזו באופן אוטומטי בחירות נוספות), התפטר מהפרלמנט.

במאי 2017 ניצח שוב בהתמודדות על ראשות המפלגה, וחזר לתפקידו כראש האופוזיציה.

בעת המשבר החוקתי בעקבות משאל העם על עצמאות קטלוניה והכרזת העצמאות של הרפובליקה הקטאלנית תמך סנצ'ס בצעדי ממשלת רחוי שהשעתה את הממשל העצמי של קטלוניה.

ראש ממשלת ספרד
--------------

בעקבות נפילת ממשלתו של מריאנו רחוי בהצבעת אי אמון קונסטרוקטיבית ב-1 ביוני 2018 מונה למחרת סנצ'ס לתפקיד ראש הממשלה. סנצ'ס האתאיסט הוא הראשון שבהשבעתו היה רק עותק של חוקת ספרד ללא ספר תנ"ך או צלב.

ב-7 ביוני הציג סנצ'ס ממשלה שמבוססת רק על המפלגה הסוציאליסטית. לראשונה בתולדות ספרד בממשלתו היה רוב נשי: מבין 18 החברים בה היו 11 שרות, כולל סגנית ראש הממשלה והשרה לשוויון כרמן קאלבו (אנ'), שרת ההגנה מרגריטה רובלס, ושרת האוצר מריה חסוס מונטרו (אנ'). לשר החוץ מונה ז'וזפ בורל.

ימים ספורים אחרי כינון הממשלה, הודיע סנצ'ס על נכונות ספרד לקלוט מהגרים מאפריקה שחולצו מסירות בים התיכון על ידי ארגון רופאים ללא גבולות, ושאיטליה לא הייתה מוכנה לתת לספינה שעליה שהו לעגון בחופיה.

בפברואר 2019 נכשל סנצ'ס בניסיונו להעביר את התקציב, בשל דרישות המפלגות הקטלוניות לקיים משאל עם על עצמאות. בעקבות כך הוא הכריז על הקדמת הבחירות ל-28 באפריל. בבחירות קיבלה המפלגה 123 ממתוך 350 המושבים בפרלמנט, אך לא הצליחה להקים ממשלה, אחרי שפודמוס לא הסכימו לתמוך בממשלה מבחוץ, ודרשו שותפות מלאה בקואליציה. בספטמבר, אחרי שנכשל בהצבעת אמון בפרלמנט, הודיע סנצ'ס על בחירות נוספות שיתקיימו ב-10 בנובמבר. בבחירות אלה נחלשו מעט גם המפלגה הסוציאליסטית וגם פודמוס. אך הפעם הם מיהרו להסכים על הקמת ממשלת קואליציה - לראשונה מאז חזרת הדמוקרטיה לספרד. אבל גם ביחד שתי המפלגות לא הגיעו לרוב בפרלמנט, וסנצ'ס הצליח, ב-7 בינואר 2020, לזכות באמון הפרלמנט לממשלתו על חודם של שני קולות בהצבעה השנייה (בה יש צורך רק ברוב רגיל, ולא רוב מוחלט) רק בעזרת תמיכה של מפלגות אזוריות קטנות, והימנעות של המפלגה הקטלונית הגדולה השמאל הרפובליקני של קטלוניה (ERC) ואחת המפלגות הבסקיות (EH Bildu).

ביוני 2021 ממשלתו חננה את 9 פוליטיקאים שנכלאו לאחר משפטם של מנהיגי קטלוניה.

במאי 2023, הכריז על בחירות בזק כלליות בספרד, עקב תבוסת מפלגתו בבחירות האזוריות במדינה. בבחירות אלה, שנערכו ביולי 2023 המפלגות המרכיבות את הקואליציה המכהנת איבדו את הרוב אך גם מתנגדיו לא הצליחו להשיג רוב ברור. יריבו אלברטו נונייז פייחו קיבל ראשון את המנדט להרכבת הממשלה, אך הפרלמנט דחה את הצבעת האמון בה. לאחר מכן קיבל סנצ'ס את המנדט והצליח בחודש נובמבר להרכיב ממשלת מיעוט, בתמיכת הבדלנים מקטלוניה.

ב-29 באפריל 2023 נאם בהפגנה המרכזית ברחוב קפלן נגד המהפכה המשפטית.
ב 22 בנובמבר מינה סנצ'ס לשרת הנוער בממשלתו את סירה רגו, פוליטיקאית ספרדית ממוצא פלסטיני, אשר הצדיקה את מעשי הטבח ב-7 באוקטובר וטענה שישראל מבצעת רצח עם בעזה. יום לאחר מכן, ב-23 בנובמבר 2023, הגיע סנצ'ס לביקור בישראל יחד עם ראש ממשלת בלגיה אלכסנדר דה-קרו. בביקור זה אמר סנצ'ס כי מה שמתרחש בעזה הוא "הטרגדיה הגדולה ביותר בעידן המודרני". עקב כך זומן שגריר ספרד לשיחת נזיפה. ב-30 בנובמבר אמר סאנצ'ס בראיון לרשת הטלוויזיה הספרדית TVE כי "מה שעושה ישראל ברצועת עזה אינו מתקבל על הדעת. הצילומים שאנחנו רואים והמספר הגדל של ילדים שמתים, יש לי ספק רציני בכך שישראל עומדת בדין הבינלאומי". בעקבות דבריו זומן שגריר ספרד לשיחת נזיפה נוספת.

חיים אישיים
-----------

פדרו סנצ'ס נשוי מאז 2006 לבגוניה פרננדס, ולהם שתי בנות. את חתונתם האזרחים ניהלה טרינידד חימנס.

מלבד ספרדית, סנצ'ס דובר אנגלית וצרפתית שוטפת, והוא ראש הממשלה הספרדי הראשון שדובר אנגלית בתקופת כהונתו.

סנצ'ס הוא אתאיסט מוצהר.

אוהד את קבוצת הכדורגל אתלטיקו מדריד.

קישורים חיצוניים
----------------

ויקישיתוף מדיה וקבצים בנושא **פדרו סנצ'ס** בוויקישיתוף
* 

* אתר האינטרנט הרשמי של פדרו סנצ'ס (בספרדית)
* פדרו סנצ'ס, ברשת החברתית פייסבוק

* פדרו סנצ'ס, ברשת החברתית אקס (טוויטר)

* פדרו סנצ'ס, ברשת החברתית אינסטגרם

* פדרו סנצ'ס, סרטונים בערוץ היוטיוב
* סם ג'ונס, הגרדיאן, הראשון להיכנס לתפקיד בזכות הצבעת אי אמון: מיהו ראש ממשלת ספרד החדש, באתר הארץ, 1 ביוני 2018

הערות שוליים
------------

1. ↑  אתר למנויים בלבד השמרנים ניצחו בבחירות בספרד, אך שוב יידרשו להקים קואליציה, באתר הארץ, 26 ביוני 2016
2. ↑  Pedro Sánchez, primer aspirante a La Moncloa que se declara abiertamente "ateo"‎, באתר "el plural",‏ 25 בספטמבר 2014
3. ↑  Toma de posesión de Pedro Sánchez y el nuevo Gobierno, últimas noticias en direct, באתר אל פאיס, 2 ביוני 2018(הקישור אינו פעיל, 17.5.2019)
4. ↑  ממשלה חדשה בספרד: 11 שרות, 6 שרים, באתר ynet, 7 ביוני 2018
5. ↑  איטליה משנה כיוון: סירבה להכניס ספינת מהגרים, ספרד תקלוט אותם, באתר ynet, 11 ביוני 2018
6. ↑  ממשלת ספרד נפלה: בחירות בזק באפריל, באתר ynet, 26 בפברואר 2019
7. ↑  ובינתיים בספרד: בחירות בפעם הרביעית ב-4 שנים, באתר ynet, 18 בדצמבר 2019
8. ↑  אסף אוני, ‏ספרד נחלצה מהפלונטר: הוקמה ממשלת מיעוט סוציאל-דמוקרטית, באתר גלובס, 7 בינואר 2020
9. ↑  ספרד חננה את מנהיגי קטלוניה הכלואים: "עידן חדש של דיאלוג ופיוס", באתר וואלה!‏, 22 ביוני 2021
10. ↑  אסף אוני, ‏מדוע ממשלת השמאל בספרד הכריזה על בחירות בזק?, באתר גלובס, 29 במאי 2023
11. ↑  בניגוד לתחזיות: אין מנצח ברור בבחירות לפרלמנט בספרד, באתר חדשות 13, 24 ביולי 2023
12. ↑  Seán Clarke, Antonio Voce, Pablo Gutiérrez, Spain election 2023: live results, the Guardian (באנגלית)
13. ↑  אתר למנויים בלבד ממשלת מיעוט של השמאל קמה בספרד ואמנית נזרקה לכלא ברוסיה: מה קורה בעולם, באתר הארץ, 16 בנובמבר 2023
14. 1 2  עמית ולדמן, ‏ראש ממשלת שמאל ספרדי נגד הממשלה: מי אתה, פדרו סנצ'ס?, באתר ‏מאקו‏, 30 באפריל 2023
15. ↑  איתמר אייכנר, ספרד מציגה: שרה תומכת חמאס שמאשימה את ישראל ברצח עם, באתר ynet, 21 בנובמבר 2023
16. ↑  איתמר אייכנר, רויטרס, ראש ממשלת ספרד בישראל, אחרי שמינה שרה ממוצא פלסטיני שהצדיקה את הטבח, באתר ynet, 23 בנובמבר 2023
17. ↑  ראש ממשלת ספרד נאם במעבר רפיח - בירושלים זעמו | ישראל היום, באתר www.israelhayom.co.il, ‏2023-11-24
18. 1 2  ראש ממשלת ספרד ביקר את ישראל - השגריר בארץ זומן לנזיפה | ישראל היום, באתר www.israelhayom.co.il, ‏2023-11-30
19. ↑  El ascenso de Pedro Sánchez: de diputado «desconocido» a secretario general del PSOE, ‏ABC España, ‏13 ביולי 2014
20. ↑  Pedro Sánchez, primer aspirante a La Moncloa que se declara abiertamente "ateo", ‏El Plural, ‏25 בספטמבר 2014
21. ↑  ¿De qué equipo de fútbol es Pedro Sánchez, presidente de España y líder del PSOE?, ‏GOAL.com, ‏18 באפריל 2021

| **ראשי ממשלת ספרד** |
| --- |
| **ספרד הדמוקרטית** | אדולפו סוארס • לאופולדו קאלבו סוטלו • פליפה גונסאלס • חוסה מריה אסנאר • חוסה לואיס רודריגס ספאטרו • מריאנו רחוי • פדרו סנצ'ס | דגל ספרדדגל ספרד |

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5425276
* GND: 1160511225
* LCCN: no2019098882
* NLP: a0000003369185
* SUDOC: 192249584
* VcBA: 495/381224
* VIAF: 20146030517535860298
* WorldCat: lccn-no2019098882

 |